અમેરિકાના માજી પ્રમુખ કેનેડીની વિખ્યાત હાકલ (દેશ અને સરકારે તમારા માટે શું કર્યું છે તે પૂછવાના બદલે તમે દેશ અને સરકાર માટે શું કર્યું છે તે પૂછતા શીખો.) આપણા માટે કલ્પનાતીત બાબત બની ગઈ છે. મોઢું ભરાઈ જાય અને આંખ ફાટી પડે તેવા ભયંકર શબ્દોની ચોતરફ ફેંકાફેંકી થઈ રહી છે. સત્તાધારીઓનો વિરોધ કરીને તેમને પાઠ ભણાવવાનો લોકશાહીનો મોંઘા મૂલનો અધિકાર ભાંગફોડ અને ખૂનામરકી માટે વપરાય છે અને પોતે કરેલા પાપ પર પ્રકાશ પાથરવા કોઈ તૈયાર થતું નથી. સમાજમાં દાખલો બેસાડવા માટે નમૂનેદાર વર્તાવ કરવાની જેમની જવાબદારી છે તે પ્રજાના પ્રતિનિધિઓ પોતાના નમૂના જેવા વર્તાવથી આમજનતાને અવળા રસ્તે ચડાવી રહ્યા છે.